Stjørdal kommune Vedtatt dato: 10.09.2020

Dato for siste mindre endring: 7.02.2024

**Reguleringsplan for Holvegen**

Reguleringsbestemmelser

Detaljreguleringsplan

PlanID 3-051 A

Saksnummer 2023/10796

# **Reguleringsformål**

## **Planområdet er regulert til:**

* § 12-5 nr. 1 – Bebyggelse og anlegg
	+ Boligbebyggelse (B)
	+ Idrettsanlegg (BIA)
* § 12-5 nr. 2 – Samferdselsanlegg og teknisk infrastruktur
	+ Veg (SV)
	+ Annen veggrunn - tekniske anlegg (SVT)
	+ Annen veggrunn - grøntareal (SVG)
	+ Trasé for jernbane (STJ)
* § 12-5 nr. 5 – Landbruks-, natur- og friluftsformål samt reindrift
	+ LNFR areal for nødvendig tiltak for landbruk og reindrift og gårdstilknyttet næringsvirksomhet basert på gårdens ressursgrunnlag (L)
* § 12-6 – Hensynssoner
	+ Faresone – Ras- og skredfare (H310)
	+ Faresone - Høyspenningsanlegg luftledning (H370)
	+ Båndlegging for regulering etter PBL (H710)
* § 12-7 - Bestemmelsesområder
	+ Vilkår for bruk av arealer, bygninger og anlegg (#1)
	+ Midlertidige anleggsområder (#A) og riggområder (#R)

# **Planens hensikt**

I forbindelse med byggingen av ny E6 mellom Kvithammar og Åsen, er det behov for å sikre adkomst inn til søndre påhugg i Forbordsfjelltunnelen. Formålet med planen er å legge til rette for trafikksikker anleggstransport og forberedende arbeider i forbindelse med tunnel- og vegbygging i Holan-Kvithammar-området.

# **Fellesbestemmelser for hele planområdet**

## **Funksjons- og kvalitetskrav §12-7 nr. 4**

### *Terrengbehandling og revegetering*

Overganger mellom anlegg og tilgrensende områder skal tones ned. Topp og bunn av jordskråning skal avrundes og det skal være en jevn overgang mot tilgrensende terreng. Terreng bestående av løsmasser som er berørt av tiltaket og som ikke skal istandsettes til dyrka jord, skal revegeteres med et vekstlag med stedegne masser og stedegne arter.

Beplantning skal gjennomføres etter prinsipper om naturlig revegetering eller økologisk restaurering.

Rutiner for håndtering av uønskede og fremmede arter skal innarbeides i kvalitets- og internkontrollsystemet for strekningen (prosjektet). Ved opparbeiding av veganlegget tillates ikke bruk av arter som på Artsdatabankens til enhver tid gjeldende liste over fremmede arter er i kategorien høy risiko eller svært høy risiko.

Matjord fra planområdet som fjernes ved etablering av samferdselsanlegg eller ved etablering av bekkeløp, skal anvendes som topplag på dyrkamark. Massene skal være fri for floghavre og potetål, noe som skal kontrolleres av lokal landbruksmyndighet.

### *Teknisk infrastruktur*

Eksisterende stikkrenner og vannledning i Holvegen skal ivaretas i anleggsperioden, slik at de har samme funksjon som før gjennomføring av tiltaket.

Omlegging av belysning langs eksisterende E6 skal koordineres med Statens vegvesen for både midlertidig rundkjøring og permanent kryss.

Omlegging av fiber-, tele- og lavspentkabler innenfor planområdet må koordineres med kabeleiere, slik at tilgang og funksjon opprettholdes i både midlertidig og permanent situasjon.

## **Miljøkvalitet §12-7 nr. 3**

### *Miljøoppfølging*

Det skal utarbeides kvalitets- og internkontrollsystem som skal sikre at føringer og krav for å oppnå miljøkvalitet blir ivaretatt på en systematisk måte i prosjekteringsfasen, anleggsfasen og i videre drift av anleggene. Kvalitets- og internkontrollsystemet skal foreligge før oppstart prosjektering. Systemet skal oppdateres fortløpende og følges opp av entreprenør, tiltakshaver og vegeier(e) både i prosjekteringsfasen, anleggsfasen og i driftsfasen.

### *Luftkvalitet*

For tiltak innenfor planområdet skal Miljøverndepartementets veileder for behandling av luftkvalitet i arealplanlegging (T-1520/2012) legges til grunn for anleggsfase og driftsfase. Retningslinjene i kap. 6. Begrensning av luftforurensning fra bygge- og anleggsvirksomhet» skal overholdes. Nødvendige tiltak for å redusere spredning av luftforurensing skal innarbeides i internkontrollsystemet til entreprenøren og vurderes fortløpende gjennom hele byggeperioden.

### *Støy*

Klima- og miljødepartementets Retningslinje for behandling av støy i arealplanlegging (T-1442/2016) skal legges til grunn for både anleggsfasen og driftsfasen. Grenseverdier i tabell 4 og 5 og varslingsrutiner beskrevet i kapittel 4.4 i retningslinjene skal overholdes.

### *Vann og grunn*

Forurensing til vassdrag og grunn skal til enhver tid unngås. Det skal iverksettes tiltak i anleggsfasen som hindrer tilslamming og avrenning til vassdraget, samt unngå vandringshinder og -barrierer.

Ved behov for inngrep i vassdrag og grunn skal dette vurderes mot lov om vassdrag og grunnvann (vannressursloven). Vurderingen skal gjøres av fagekspertise innenfor vassdrag og grunnvann. Vurderingen skal innarbeides i kvalitets- og internkontrollsystemet til prosjektet.

Erosjonstiltakene i Holelva, samt øvrig arbeid med omlegging av Raudhåmmårbekken i rør, skal utføres i samråd med fiskebiologisk kompetanse og i samråd med NVE. Erosjonssikring skal skje uten utretting, kanalisering eller lukking av Holelva.

### *Matjord*

Det skal benyttes landbruksfaglig kompetanse under prosjektering, utførelse og etterkontroll av anleggstiltak som berører jordbruksareal. Jordbruksarealets tilstand før tiltak skal undersøkes/ tilstandsregistreres. Det skal utarbeides en matjordplan.

Dyrka mark skal generelt beskyttes mot at stein trenger ned i jordsmonnet og mot spredning av ugress og plantesykdommer.

## **Samfunnssikkerhet (§12-7 nr. 12)**

Geotekniske og geologiske rapporter utarbeidet i reguleringsplanarbeidet skal legges til grunn for prosjektering og bygging av veganlegget. Det skal gjøres nødvendige tilleggsundersøkelser når det gjelder stabilitet under byggprosjektering.

Det stilles krav om geoteknisk prosjektering for hele planområdet og gjennomføring av sikringstiltak iht. fagrapporter.

Det tillates å etablere risikoreduserende tiltak som stabiliserende terrengtiltak, bergsikringer, drenering, overløpsledninger (flomløp) og flomsikringstiltak innenfor hele planområdet.

## **Kulturminner (§12-7 nr. 6)**

Dersom det ved arbeider i marken blir påtruffet automatisk fredete kulturminner, jf. Kulturminneloven § 3, må arbeidene straks stanses i den utstrekning de kan berøre kulturminnene. Tiltakshaver står ansvarlig for at Kulturminnemyndighetene i Trøndelag fylkeskommune og Sametinget varsles umiddelbart, jf. Lov om kulturminner § 8, 2. ledd. Kulturmyndighetene avgjør snarest mulig – og senest innen 3 uker – om arbeidene kan fortsette og vilkårene for det. Fristen kan under gitte forhold forlenges.

Oppfølging/beredskap i forhold til kulturminneloven skal innarbeides i kvalitets- og internkontrollsystemet.

# **Bestemmelser til arealformål**

## **Bebyggelse og anlegg (§12-5 nr. 1)**

### *Boligbebyggelse (B)*

Område med feltnavn B omfatter areal for boligbebyggelse. Fremtidige byggetiltak må avklares og detaljeres gjennom egen reguleringsplan som omfatter felt B17 i kommuneplanens arealdel 2013-2022.

### *Idrettsanlegg (o\_BIA)*

Område med feltnavn o\_BIA omfatter eksisterende idrettsanlegg.

## **Samferdselsanlegg og teknisk infrastruktur (§12-5 nr. 2)**

### *Fellesbestemmelser for samferdselsanlegg og teknisk infrastruktur*

Innenfor arealformålene kan det etableres konstruksjoner og nødvendige tekniske anlegg og installasjoner, etter gjeldende tekniske krav.

Områder innenfor samferdselsformålene kan benyttes som riggområder i anleggsperioden for tiltak innenfor planen.

Det tillates etablering av midlertidig rundkjøring i krysset E6 og fv. 6808 innenfor arealformålene under samferdsel og teknisk infrastruktur.

### *Offentlige veger (o\_SV1-3)*

Innenfor område o\_SV1-4 tillates etablering av offentlig veg.

o\_SV1 er eksisterende E6.

o\_SV2 er avkjørsel fra E6 mot privat veg

o\_SV3 er eksisterende fylkesveg 6808, Holvegen.

o\_SV4 er del av kommunal veg til idrettsanlegg.

### *Private veger (f\_SV1-3)*

Innenfor område f\_SV1 tillates etablert privat felles adkomst til eiendommene gnr./bnr. 28/1, 28/16 og 28/5.

f\_SV2 er privat felles adkomst til eiendommene gnr./bnr. 28/18, 28/17, 28/7, 28/1, 28/14, 26/1, 26/10, 26/14, 27/1 og 28/2.

Innenfor område f\_SV3 tillates etablert privat felles adkomst til eiendommene gnr./bnr. 24/1, 25/1, 24/2, 24/4, 25/1 og 23/3.

### *Privat veg (SV1-2)*

Innenfor område SV1 tillates etablert privat adkomst til eiendommen 22/5.

Innenfor område SV2 tillates etablert privat adkomst til eiendommen gnr./bnr. 25/1.

### *Annen veggrunn – tekniske anlegg (o\_SVT1-10)*

Annen veggrunn – tekniske anlegg o\_SVT er offentlige. Arealene kan blant annet benyttes til følgende formål; tekniske bygg, transformatorkiosker, belysning, vegteknisk infrastruktur, murer, rekkverk, sikringsgjerder, viltgjerder, stabiliserende tiltak, infiltrasjon og fordrøyningsanlegg, transportareal, driftsadkomster for landbruket, grøfter, skjærings- og fyllingsskråninger og andre formål som naturlig hører inn under formålet.

Byggetiltak og konstruksjoner som er nødvendige for å gjennomføre vegarbeidet tillates oppført.

### *Annen veggrunn - grøntareal (o\_SVG1-9)*

Annen veggrunn – grøntareal o\_SVG er offentlige. Arealene kan blant annet benyttes til følgende formål; belysning, vegteknisk infrastruktur, murer, rekkverk, sikringsgjerder, viltgjerder, stabiliserende tiltak, transportareal, driftsadkomster for landbruket, støyskjermer og -voller, grøfter og skjærings- og fyllingsskråninger og andre innretninger som naturlig hører inn under formålet. Innretninger som gjerder etc. som eventuelt må rives i anleggsfasen kan settes opp igjen innenfor området. Arealene skal arronderes, tilsås og/ eller beplantes.

Byggetiltak og konstruksjoner som er nødvendige for å gjennomføre vegarbeidet, inkludert transformatorkiosker, tillates oppført i vegens sideterreng innenfor område grøntareal.

Innenfor o\_SVG1-4 tillates i tillegg etablering av midlertidig rundkjøring og tilhørende fylling som del av anleggsperioden i forbindelse med bygging av ny E6 Kvithammar - Åsen.

### *Trasé for jernbane (o\_STJ1)*

Område o\_STJ1 omfatter eksisterende trasé for Nordlandsbanen.

## **Landbruks-, natur- og friluftsformål samt reindrift (§12-5 nr. 5)**

Innenfor areal regulert til landbruksformål er det ikke tillatt å oppføre nye bygninger eller andre anlegg som ikke er tilknyttet landbruks-, natur-, frilufts- eller reindriftsformål.

Felt L1-L12 omfatter landbruksformål.

# **Bestemmelser til hensynssoner (§§12-6, 12-7 og 11-8)**

## **Sikrings-, støy- og faresoner (§§11-8a og 12.6)**

### *Faresone – Ras- og skredfare (H310)*

Områder med feltnavn H310\_1-2 omfatter soner med fare for kvikkleire.

### *Faresone – Høyspenningsanlegg luftledning (H370)*

Innenfor områdene H370\_1-4 tillates satt opp og driftet kraftlinjer. Tiltak i disse områdene skal godkjennes av linjeeier. Det tillates ikke varig opphold innenfor disse områdene.

Ved arbeider innenfor hensynssonen skal eier Tensio varsles på forhånd for befaring og avtale om aktuelle sikkerhetstiltak.

### *Sone for båndlegging (H710\_1)*

Båndleggingssonen tillates brukt som riggområde i anleggsperioden. Innenfor båndleggingssonen skal trasé for ny E6 Kvithammar-Åsen reguleres, jamfør kommunedelplan for E6 Kvithammar – Åsen. Det skal foreligge vedtatt reguleringsplan for ny E6 Kvithammar – Åsen før permanente tiltak i båndleggingssonen kan tillates. Sprengning og utlasting av forskjæring for E6 gjennom Forbordsfjellet tillates imidlertid.

# **Bestemmelser til bestemmelsesområder (§12-7 nr. 1-14)**

## **Midlertidige anleggsområder (#A) og riggområder (#R)**

### *Midlertidige anleggsområder (#A1-11)*

Områder merket med #A på plankartet er midlertidige anleggsområder. Områdene tillates benyttet til virksomhet som er nødvendig for gjennomføring av veganlegget i reguleringsplanen. Anleggsområdene kan blant annet benyttes til midlertidig trafikkavvikling, anleggsveger, kortvarige oppstillingsarealer for biler og annet maskinelt utstyr som er nødvendig for anleggsgjennomføringen, midlertidig deponering av jordbruksjord og steinmasser, sikringstiltak, arbeid tilknyttet etablering av teknisk infrastruktur, samt terrengtilpasning av vegfyllinger og skjæringer med sideterreng. Det tillates anlagt avkjørsler i anleggsfasen, og disse skal opparbeides i henhold til Statens vegvesens retningslinjer. Arealene skal tilbakeføres til opprinnelig produksjon innen anleggsslutt.

Innenfor bestemmelsesområde #A5 tillates etablering av midlertidig anleggsveg og tilhørende fylling som del av anleggsarbeidet med bygging av ny E6 Kvithammar – Åsen. Avgravde masser skal tas vare på og brukes i skråning/sidearealer på vegen eller lagres innenfor bestemmelsesområde #A5. Prinsippløsninger skal avklares med landbruksfagkyndig (NIBIO). Overdekningsmassene tas av og sikres for tilbakeføring. Arealbeslaget til den midlertidige anleggsvegen skal minimeres.

### *Midlertidig anleggsområde (#A11)*

Innenfor område #A11 tillates forarbeider til tunnelarbeidet for ny E6 mellom Kvithammar og Åsen. Arbeidet består av sprengning av forskjæring, uttak, mellomlagring og bortkjøring av masser.

### *Midlertidig riggområder (#R)*

Områder merket med #R på plankartet tillates benyttet til midlertidige riggområder. Innenfor arealene tillates det oppført brakkerigger, verksteds- og lagerbygninger, kjøre- og parkeringsarealer, lagerarealer, tekniske anlegg og andre nødvendige tiltak for anleggsperioden. Det skal utarbeides en plan for utnyttelsen av riggområdene, og denne skal kontrolleres og godkjennes av geoteknisk sakkyndig.

Områdene skal tilbakeføres til regulert formål senest ett år etter at anlegget er avsluttet.

### *Midlertidige områder sin gyldighet*

Bestemmelsesområdene #A og #R kan fjernes fra plankartet administrativt av planmyndigheten etter at anleggsperioden er over og senest 10 år etter vedtatt reguleringsplan. Midlertidige områder skal tilbakeføres til regulert formål.

## **Vilkår for bruk av arealer, bygninger og anlegg (#1)**

Innenfor bestemmelsesområde #1 tillates etablering av midlertidig gruset gangveg med total bredde 3 meter inkludert skulder og grøft.

Bestemmelsesområdet #1 kan fjernes fra plankartet administrativt av planmyndigheten etter at anleggsperioden er over og senest 10 år etter vedtatt reguleringsplan. Midlertidig område skal tilbakeføres til regulert formål.

# **Rekkefølgebestemmelser (§12-7 nr. 10)**

## **Før anleggsstart skal følgende foreligge**

### *Kvalitets- og internkontrollsystem*

Kvalitets- og internkontrollsystem skal foreligge før oppstart og gjennomføring. Systemet skal oppdateres fortløpende av entreprenør, tiltakshaver og vegeier både i prosjekteringsfase, anleggsfase og driftsfase.

### *Geotekniske og geologiske forhold*

Geoteknisk prosjektering skal foreligge før anleggsstart.

### *Plan for trafikkavvikling i anleggsperioden*

Før anleggsstart skal det utarbeides en plan for trafikkavvikling under anleggsperioden tilknyttet tiltak innenfor reguleringsplanen.

Nød- og nyttekjøretøy samt kollektivtransport skal ha prioritert fremkommelighet i anleggsfasen. Omkjøring av E6-trafikken skal begrenses i omfang.

Plan for trafikkavvikling i anleggsperioden skal i tillegg til kjøreruter for ordinær og anleggstrafikk redegjøre for skolebussordning og trafikksikkerhetstiltak langs lokalvegnett/omkjøringsveger i anleggsperioden. Plan for trafikkavvikling skal også beskrive nødvendige tiltak for å forhindre tilsøling av vegnettet. Dette gjelder bruk av tette plan, tildekking av plan, støvbinding, vasking av biler og/eller vask av vegene.

Det skal utarbeides en egen plan for trafikkavvikling langs Holvegen og dagens E6 i forbindelse med anleggstrafikk tilknyttet utbygging av E6 Kvithammar - Åsen.

Plan for trafikkavvikling i anleggsperioden skal sendes på høring til aktuelle myndigheter og transportaktører.

Plan for gjennomføring av sikker kryssing av jernbanespor ved o\_STJ1 skal godkjennes av Bane NOR.

### *Plan for håndtering av masser og matjord*

Plan for massehåndtering skal beskrive hvordan masser skal håndteres og forflyttes internt i veganlegget, samt redegjøre for mellomlagring og permanent disponering av masser og vekstjordlag.

Planen skal også beskrive tiltak for å motvirke støvplager gjennom vanning av flater, feiing og evt. vask av hjul og/eller vegen.

Det skal utarbeides en plan for håndtering av matjord på areal som beslaglegges midlertidig som rigg- og anleggsområde. Matjordplanen skal legges fram for landbruksmyndighetene.

### *VA-plan*

Dersom vannforsyningsanlegg, herunder brønner, blir berørt som følge av utbyggingen, skal det før anleggsstart utarbeides en plan for erstatning av brønner og beredskap for midlertidig vannforsyning. Nye vannforsyningsanlegg skal være ferdigstilte og klare for bruk før gamle anlegg fjernes.

### *Tekniske planer for infrastrukturtiltak*

Tekniske planer for infrastrukturtiltak skal utarbeides i samråd med, og godkjennes av berørte infrastruktureiere, før tiltaket iverksettes.

## **Rekkefølge for ulike tiltak**

### *Sikringstiltak*

Sikringstiltak og risikoreduserende tiltak som det er stilt krav om og anbefalt at gjennomføres i planforslagets fagrapporter, skal være utført i henhold til fagrapportens anbefalinger. Dette gjelder også for nødvendige tiltak som ligger utenfor reguleringsplanens avgrensning. Dersom anbefalinger ikke følges, skal slike beslutninger vurderes av fagekspertise.

### *Rekkefølgekrav opparbeidelse av privat adkomstveg*

Før eksisterende adkomst fra Holvegen til eiendommene gnr./bnr. 24/1, 25/1, 24/2, 24/4, 25/1 og 23/3 stenges, skal ny felles adkomst (f\_SV3) og ny privat veg (SV2) være opparbeidet i tråd med reguleringsplan.

Videre trasé for privat veg fra SV2 og inn på tunet til eiendom gnr./bnr. 25/1 besluttes i samråd med grunneier og opparbeides samtidig med SV2.

Eksisterende adkomst fra Holvegen til eiendommen gnr./bnr. 25/1 skal fjernes og området tilsås når ny adkomst er ferdig opparbeidet.

### *Rekkefølgekrav for midlertidige tiltak*

Midlertidig anleggsveg (#A5) skal være etablert som vist i plankart før anleggstrafikk tillates langs Holvegen på strekningen øst for ny privat felles adkomstveg (f\_SV3).

Midlertidig gang-/sykkelveg (#1) skal være etablert som vist i plankart før oppstart av arbeid med midlertidig anleggsveg (#A5). Den midlertidige gang-/sykkelvegen skal etableres med belysning i kryssingsområdet med Holvegen.

### *Rekkefølgekrav istandsetting*

Etter avsluttet anleggsperiode, og senest i løpet av sommeren etter ferdigstillelse av veganlegget, skal alle berørte områder istandsettes, revegeteres og tilbakeføres til det formål som er angitt i planen.

Eventuelle behov for restaurering etter anleggsgjennomføring innenfor vassdrag med kantsoner skal være avklart med kommunen og utført av tiltakshaver før tiltaket kan anses som avsluttet.

Midlertidig rundkjøring skal etter avsluttet anleggsarbeid for E6 Kvithammar - Åsen tilbakeføres til X-kryss som vist i formål på plankart. X-krysset skal være etablert senest ett år etter vegåpning av ny E6.

Midlertidig anleggsveg (#A5) skal være fjernet og området istandsatt før medio april 2026.

Hvis anleggsarbeidet for E6 Kvithammar – Åsen ikke blir igangsatt, plikter tiltakshaver å gjennomføre nødvendige tiltak slik at forskjæringa for tunnelen innenfor bestemmelsesområde #A11 og #R2 ikke blir et skjemmende sår i landskapet. Tiltakene skal godkjennes av Stjørdal kommune.

Hvis anleggsarbeidet for E6 Kvithammar – Åsen ikke blir igangsatt, plikter tiltakshaver å gjennomføre nødvendige tiltak for at Raudhåmmårbekken oppnår minimum samme funksjon som før bekken ble lagt i rør. Dette gjelder den delen av Raudhåmmårbekken som blir berørt av tiltaket. Nødvendige tiltak innebærer at bekken skal åpnes og tilsvarende kantsone med vegetasjon skal reetableres. Revegetering skal om nødvendig skje ved beplantning. Ved revegetering skal det brukes stedegne masser og arter. Tiltakene skal godkjennes av Stjørdal kommune.